text: Het vierde deel.
  Mellichus, vrygemaeckte slaue, brenght den Keyser aen dat eenighe Romeynsche Edeluyden besloten hadden hem te dooden, waer van Piso het hooft soude wesen, onder welcke was Lucanus, neue van Seneca, die hy meest alle dede vangen, ende dooden: crijgt ondertusschen tijdinge dat Vindex hem afgevallen was, ende by Galba gevoegt, die tot Keyser van het heyr in Spaignien wtgheroepen was, waerom hy alle sijne goederen doet verbeurt verclaren, ende te coope stellen. In dit rasen wort Anthonius Natalis voor hem ghebracht, die een was van die teghen hem hadden ghesworen, die naer ondersoeck verhaelt, dat hy van Piso was gesonden geweest by Seneca, om te vraghen oft hy niet goet en vont dat sy malcanderen dickwils quamen besoecken? waer op Seneca antwoorde, neen. Dan dat sijn leuen hinck aen het leuen van Piso. Nero sendt Siluanus tot Seneca, die dat bekent met een onbeweeght ghemoet, niet meynende daer aen misdaen te hebben. Nymphidius Sabinus ouerste van de Praetorianen, (de welcke de lijfwacht der Keyseren waren) comt met eenighe van de sijne, die hy verhaelt alle de wreedtheden van haren Prince, die hy door sijne reden soo beweeght, dat sy by eedt belouen hem te dooden. Nero crijght antwoorde van Seneca, beueelt Siluanus weder te gaen, om te segghen dat hy soude sijn eyghen doodt verkiesen: maer Siluanus, niet doruende, sendt Fenius, Hooftman van de lijfgarde.